stanford-oval/wikipedia huggingface dataset:
ชนนพัฒฐ์ นาคสั้ว
การทำงาน

ชนนพัฒฐ์ เป็นเจ้าของธุรกิจหลายอย่างทั้งอสังหาริมทรัพย์, โรงงานผลิตเสื้อกีฬา, โรงงานผลิตอุปกรณ์ทางการแพทย์ รวมไปถึงธุรกิจเปิดให้เช่าเรือท่องเที่ยว
นอกจากนี้ ชนนพัฒฐ์ เคยเป็นประธานสโมสรฟุตบอลนครศรีฯ ยูไนเต็ด ในช่วงฤดูกาล 2020 ก่อนที่จะลาออกเพื่อมาทำงานด้านการเมือง
งานการเมือง

ชนนพัฒฐ์ ได้รับเลือกตั้งเป็นสมาชิกสภาผู้แทนราษฎรครั้งแรกในปี พ.ศ. 2566 สังกัดพรรคพลังประชารัฐ โดยสามารถเอาชนะทั้งนายชัยวุฒิ ผ่องแผ้ว อดีต ส.ส. 2 สมัย จากพรรคประชาธิปัตย์ และ ร้อยตำรวจเอกอรุณ สวัสดี อดีต ส.ส. 1 สมัย จาก พรรครวมไทยสร้างชาติไปได้ ทั้งนี้ ชนนพัฒฐ์เป็น ส.ส. พรรคพลังประชารัฐคนเดียวของจังหวัดสงขลาที่ได้รับการเลือกตั้งในครั้งดังกล่าว
ต่อมาเขาได้ย้ายมาสังกัดพรรคกล้าธรรม และได้รับการเลือกตั้งเป็นกรรมการบริหารพรรคดังกล่าวเมื่อวันที่ 3 กุมภาพันธ์ พ.ศ. 2568
งานการเมือง > สมาชิกสภาผู้แทนราษฎร

ชนนพัฒฐ์ นาคสั้ว ได้รับการเลือกตั้งเป็นสมาชิกสภาผู้แทนราษฎรมาแล้ว 1 สมัย คือ
การเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2566 จังหวัดสงขลา สังกัดพรรคพลังประชารัฐ → พรรคกล้าธรรม
คดีความ

ชนนพัฒฐ์เคยถูกตำรวจจับกุมพร้อมพวกที่ท่าอากาศยานดอนเมือง ในข้อหามีส่วนเกี่ยวข้องกับเว็บพนันออนไลน์ เมื่อวันที่ 24 กุมภาพันธ์ พ.ศ. 2565 แต่ได้รับการประกันตัวในอีกสองวันต่อมา
ประพันธ์ ธูปะเตมีย์

| พลอากาศเอกประพันธ์ ธูปะเตมีย์ม> ป.ช., ม.ว.ม., ท.จ.ว., ภ.ป.ร.๓ |
| --- | --- |


ผู้บัญชาการทหารอากาศ
ดำรงตำแหน่ง 2526–2530
ก่อนหน้า: พลอากาศเอก ทะแกล้ว ศุศิลวรณ์
ถัดไป: พลอากาศเอก วรนาถ อภิจารี
 
ข้อมูลส่วนบุคคล
เกิด: 7 เมษายน พ.ศ. 2470
เสียชีวิต: 3 ธันวาคม พ.ศ. 2562 (92 ปี) โรงพยาบาลภูมิพลอดุลยเดช กรุงเทพมหานคร ประเทศไทย
ศาสนา: พุทธ
คู่สมรส: คุณหญิง วนิดา ธูปะเตมีย์
บุตร: พลอากาศเอก นภาเดช ธูปะเตมีย์
ยศที่ได้รับการแต่งตั้ง
รับใช้:  ไทย
ประจำการ: 2491-2530
ยศ:  พลอากาศเอก
บังคับบัญชา: กองทัพอากาศไทย
ผ่านศึก: สงครามมหาเอเซียบูรพา สงครามเกาหลี

พลอากาศเอก ประพันธ์ ธูปะเตมีย์ (7 เมษายน พ.ศ. 2470 – 3 ธันวาคม พ.ศ. 2562) อดีต ผู้บัญชาการทหารอากาศ อดีตรองประธานวุฒิสภา คนที่ 2 และอดีตสมาชิกวุฒิสภาแบบแต่งตั้ง
ประวัติ > ชีวิตส่วนตัว

พล.อ.อ. ประพันธ์ ธูปะเตมีย์ เป็นบุตรของ ร.ท. เจริญ และนางทุเรียน ธูปะเตมีย์ สมรสกับ ร.ศ. ดร.คุณหญิงวนิดา ธูปะเตมีย์ (สกุลเดิม รัตนพานิช) มีบุตร-ธิดา 3 คน ได้แก่
พล.อ.อ. ประพันธ์ สมรสกับ ร.ศ. ดร.คุณหญิงวนิดา ธูปะเตมีย์ (สกุลเดิม รัตนพานิช) มีบุตร-ธิดา 3 คน ได้แก่
พล.อ.ต.หญิง พันธ์นิดา ธูปะเตมีย์ ณ ลำปาง ผู้ทรงคุณวุฒิกองทัพอากาศ
พล.อ.อ. นภาเดช ธูปะเตมีย์ อดีตผู้บัญชาการทหารอากาศ
ผศ. ดร.พงศ์ธร ธูปะเตมีย์ อดีตหัวหน้าภาควิชาวิศวกรรมเคมี คณะวิศวกรรมศาสตร์ มหาวิทยาลัยธรรมศาสตร์
ประวัติ > การศึกษา

พล.อ.อ. ประพันธ์ ธูปะเตมีย์ สำเร็จการศึกษาจากโรงเรียนมัธยมวัดราชาธิวาส จากนั้นเข้ารับการศึกษาต่อด้านการทหาร ณ โรงเรียนเตรียมทหารบก และโรงเรียนนายร้อยทหารบก จากนั้นก็ศึกษาหลักสูตรวิชาทหารดังนี้
พ.ศ. 2498 : หลักสูตรทบทวนความรู้ (Refresher Course), หลักสูตรเตรียมความพร้อมก่อนเข้าศึกษาในหลักสูตรพื้นฐาน (Pre CFS Course), หลักสูตรพื้นฐานของศูนย์การศึกษาพื้นฐาน (Basic CFS Course) และหลักสูตรขั้นสูงของศูนย์การศึกษาพื้นฐาน (Advance CFS Course) ที่โรงเรียนการบินกลาง เซาธ์เซอร์นีย์และ ฐานทัพอากาศลิตเติลริสซิงตัน สหราชอาณาจักร
พ.ศ. 2503 : โรงเรียนเสนาธิการทหารอากาศ รุ่นที่ 5
พ.ศ. 2504 : หลักสูตรเสนาธิการทหารอากาศสหรัฐ, วิทยาลัยเสนาธิการทหารอากาศ ฐานทัพอากาศแม็กซ์เวลล์ รัฐแอละแบมา
พ.ศ. 2513 : วิทยาลัยการทัพอากาศ รุ่นที่ 5
พ.ศ. 2516 : หลักสูตรการพัฒนาโลจิสติกส์ กองทัพบกสหรัฐ (Logistics Development Course U.S. Army), ค่ายลี รัฐเวอร์จิเนีย
พ.ศ. 2518 : หลักสูตรวิทยาลัยป้องกันราชอาณาจักร รุ่นที่ 18
การทำงาน > ราชการทหาร

พล.อ.อ. ประพันธ์ ธูปะเตมีย์ รับราชการครั้งแรกเมื่อวันที่ 1 มิถุนายน 2487 ในตำแหน่งนักเรียนนายร้อยทหารบก จากนั้นได้ตั้งใจปฏิบัติหน้าที่ราชการจนมีความเจริญก้าวหน้าตามลำดับ โดยดำรงตำแหน่งที่สำคัญได้แก่
ครูการบิน
ผู้ช่วยทูตทหารอากาศ สถานเอกอัครราชทูตประเทศไทยประจำกรุงมะนิลา
รองผู้อำนวยการกองการศึกษา โรงเรียนเสนาธิการททหารอากาศ
ผู้บังคับการกองบิน 7
เจ้ากรมการเงินทหารอากาศ
เจ้ากรมส่งกำลังบำรุงทหารอากาศ
รองเสนาธิการทหารอากาศ
ผู้บัญชาการทหารอากาศ
รองผู้บัญชาการทหารสูงสุด
การทำงาน > ราชการทหาร > ราชการพิเศษ

ท่านเคยเป็นนักบินหน่วยบินลำเลียงปฏิบัติร่วมรบกับสหประชาชาติในกรณีสงครามเกาหลี, ราชองครักษ์เวร ราชองครักษ์พิเศษ และตุลาการศาลทหารสูงสุด
การทำงาน > วุฒิสภา

พลอากาศเอก ประพันธ์ ได้รับแต่งตั้งเป็นสมาชิกวุฒิสภา ในวุฒิสภาไทย ชุดที่ 7 และได้รับเลือกตั้งให้ดำรงตำแหน่งรองประธานวุฒิสภา คนที่ 2
ถึงแก่อนิจกรรม

พล.อ.อ. ประพันธ์ ธูปะเตมีย์ ถึงแก่อนิจกรรมเนื่องจากติดเชื้อในกระแสเลือด ณ โรงพยาบาลภูมิพลอดุลยเดช กรมแพทย์ทหารอากาศ แขวงคลองถนน เขตสายไหม กรุงเทพมหานคร เมื่อวันอังคารที่ 3 ธันวาคม พ.ศ. 2562 สิริอายุรวม 92 ปี
วันเสาร์ที่ 26 มีนาคม พ.ศ. 2565 พระบาทสมเด็จพระวชิรเกล้าเจ้าอยู่หัวและสมเด็จพระนางเจ้าฯ พระบรมราชินี เสด็จพระราชดำเนินไปยัง เมรุ 1 ฌาปนสถานกองทัพอากาศ วัดพระศรีมหาธาตุวรมหาวิหาร แขวงอนุสาวรีย์ เขตบางเขน กรุงเทพมหานคร ในการพระราชทานเพลิงศพ
เครื่องราชอิสริยาภรณ์

พ.ศ. 2527 –  เครื่องราชอิสริยาภรณ์อันเป็นที่เชิดชูยิ่งช้างเผือก ชั้นสูงสุด มหาปรมาภรณ์ช้างเผือก (ม.ป.ช.)
พ.ศ. 2524 –  เครื่องราชอิสริยาภรณ์อันมีเกียรติยศยิ่งมงกุฎไทย ชั้นสูงสุด มหาวชิรมงกุฎ (ม.ว.ม.)
พ.ศ. 2528 –  เครื่องราชอิสริยาภรณ์จุลจอมเกล้า ชั้นที่ 2 ทุติยจุลจอมเกล้าวิเศษ (ท.จ.ว.) (ฝ่ายหน้า)
พ.ศ. 2512 –  เหรียญชัยสมรภูมิ สงครามมหาเอเชียบูรพา (ช.ส.)
พ.ศ. 2501 –  เหรียญชัยสมรภูมิ การร่วมรบกับสหประชาชาติ ณ ประเทศเกาหลี (ช.ส.)
พ.ศ. 2527 –  เหรียญพิทักษ์เสรีชน ชั้นที่ 1 (ส.ช.)
พ.ศ. 2506 –  เหรียญจักรมาลา (ร.จ.ม.)
พ.ศ. 2530 –  เหรียญลูกเสือสดุดี ชั้นที่ 1
พ.ศ. 2527 –  เหรียญรัตนาภรณ์ รัชกาลที่ 9 ชั้นที่ 3 (ภ.ป.ร.3)
เครื่องราชอิสริยาภรณ์ > เหรียญสหประชาชาติ

สหประชาชาติ :
พ.ศ. ไม่ปรากฏ -  เหรียญสหประชาชาติเกาหลี
เครื่องราชอิสริยาภรณ์ > ต่างประเทศ

สหรัฐ :
พ.ศ. 2527 -  ลีเจียนออฟเมอริต ชั้นผู้บังคับบัญชา
เยอรมนี :
พ.ศ. 2527 -  เครื่องอิสริยาภรณ์คุณธรรมแห่งสหพันธ์สาธารณรัฐเยอรมนี ชั้นที่ 1
มาเลเซีย :
พ.ศ. 2527 -  เครื่องราชอิสริยาภรณ์เกปาละวานัน อังกะตัน เตนเตรา ชั้นที่ 1
อินโดนีเซีย :
พ.ศ. 2528 -  เครื่องอิสริยาภรณ์บินตัง สวา ภูวนาปักษา ชั้นที่ 1
อะพอลโล

สำหรับความหมายอื่น ดูที่ อะพอลโล (แก้ความกำกวม)
| อะพอลโล |
| --- | --- |
เทพเจ้าแห่งดนตรี กวี ศิลปะ ผู้พยากรณ์ การยิงธนู โรคระบาด แพทยศาสตร์ ดวงอาทิตย์ แสงและความรู้
Apollo Belvedere, ประมาณ ค.ศ. 120–140
ที่ประทับ: ยอดเขาโอลิมปัส
สัญลักษณ์: พิณโบราณ, พวงหรีดลอเรล, ไพธัน, นกเรเวน, ธนูและลูกศร
ข้อมูลส่วนบุคคล
บุตร - ธิดา: แอสคลีเพียส, โทรอีลัส, แอริสเทียส, ออร์เฟียส, ไลนอส
บิดา-มารดา: ซูสและลีโต
พี่น้อง: อาร์ทิมิส
เทพที่เทียบเท่าในความเชื่ออื่น
เทียบเท่าในโรมัน: อะพอลโล
อะพอลโล (อังกฤษ: Apollo; กรีก: Ἀπόλλων; ละติน: Apollō) เป็นหนึ่งในพระเจ้าองค์สำคัญที่สุดในพระเจ้าโอลิมปัสในเทพปกรณัมกรีกและศาสนากรีกโบราณ ตลอดจนเทพปกรณัมโรมันและศาสนาโรมันโบราณ อะพอลโลทรงเป็นอุดมคติของคูรอส (kouros) คือ หนุ่มนักกีฬาไม่ไว้หนวด และทรงได้รับการยอมรับอย่างกว้างขวางว่าเป็นเทพเจ้าแห่งแสงและดวงอาทิตย์ สัจจะและคำพยากรณ์ การรักษา โรคระบาด ดนตรี กวี ฯลฯ อะพอลโลทรงเป็นพระโอรสของซูสและลีโต และมีพี่สาวฝาแฝด คือ อาร์ทิมิสซึ่งเป็นพรานหญิง
ปัจจุบัน อะพอลโลเป็นชื่อที่ถูกตั้งตามอยู่บ่อยครั้ง โดยมีความหมายในทางที่เกี่ยวกับแสงสว่างหรือความสำเร็จ เช่น เป็นชื่อปฏิบัติการทางอวกาศของนาซาที่เรียกว่า โครงการอะพอลโล หรือเป็นชื่อสินค้าต่าง ๆ เช่น ยี่ห้อน้ำมันเครื่อง ยี่ห้อหรือชื่อรุ่นรถยนต์ ชื่อบริษัท เป็นต้น
อะพอลโลเป็นเทพเจ้าที่ถูกปั้นด้วยทองแดงยืนคร่อมอ่าวทะเลอีเจียน ที่เกาะโรดส์ ที่มีชื่อว่า มหารูปแห่งโรดส์ นับเป็นหนึ่งในเจ็ดสิ่งมหัศจรรย์โลกยุคโบราณด้วย โดยทั่วไปรูปปั้นอะพอลโลจะถือเครื่องดนตรีคล้ายพิณและมีลูกบอลทองคำที่เป็นสัญลักษณ์ของดวงอาทิตย์
เมื่อได้รับความพ่ายแพ้เขาก็จะกลายเป็นสุริยุปราคา
| ด ค กเทพปกรณัมกรีก |
| --- | --- |
ปฐมเทพ:  เคออส  อะแนงคี  โครนอส  เอียรอส  ไกอา  ยูเรนัส  ทาร์ทารัส  อีเธอร์  เฮเมรา  เอระบัส  นิกซ์  โอฟิออน  มอยเร 
เทพไททัน:  โครนัส  โอเชียนัส  เรีย  ทีมิส  แอตลัส  ซีอัส  ครีอัส  ไฮพีเรียน  ธีอา  เทธิส  นิมอซินี  ฟีบี  โพรมีเทียส  เอพิมีเทียส  ไออาเพทัส  เมโนเอเทียส 
สิบสองเทพเจ้าโอลิมปัส:  ซูส  ฮีรา  โพไซดอน  ดิมีเทอร์  อะธีนา  อะพอลโล  อาร์ทิมิส  แอรีส  แอโฟรไดที  ฮิฟีสตัส  เฮอร์มีส  ไดอะไนซัสหรือเฮสเตีย 
เทพเจ้าหลักอื่น:  แอซคลีเปียส  ฮีลิออส  อีออส  เฮดีส  ฮีบี  เฮคะที  แพน  เพอร์เซฟะนี  เซลีนี 
กลุ่ม:  แอมะซอน  เซนทอร์  คเธาะนิค  ไซคลอปส์  มังกร  อิรินีอีซ  ยักษ์  ฮาร์พี  เฮคะท็องคะรีซ  มอยเร  พระเจ้าไมซีเนียน  มนุษย์  มิวส์  นิมฟ์  เซเทอร์  สมุทรเทพ 
วีรบุรุษ:  เฮราคลีสกับงานของเขา  อคิลลีสกับสงครามกรุงทรอย  โอดิสเซียสกับโอดิสซีย์  เจสันกับลูกเรืออาร์โก  เพอร์ซิอัสกับเมดูซา  อีดิปัสกับธีบส์  ธีซีอัสกับมินะทอร์  บิลเลโรฟอนกับคิเมียรา 
สถานที่ศักดิ์สิทธิ์:  เดลฟี  ดอโดนา  ดีลอส  โอลิมเปีย  โอลิมปัส
ไป๋ จิงถิง

| ไป๋ จิงถิง |
| --- | --- |
ไป๋ระหว่างการถ่ายทำซีรีส์ในปี ค.ศ. 2023
เกิด:  (1993-10-15) 15 ตุลาคม ค.ศ. 1993 (31 ปี) เขตหัวเหลียว, กรุงปักกิ่ง, ประเทศจีน
สัญชาติ: จีน
ชื่ออื่น: เสี่ยวไป๋ ไป๋
ศิษย์เก่า: มหาวิทยาลัยแคปิตอลนอร์มอล สาขาศิลปะการบันทึก
อาชีพ: นักแสดง นักร้อง นายแบบ ผู้ประกอบการ
ปีปฏิบัติงาน: 2014 - ปัจจุบัน
ตัวแทน: ไป๋จิงถิงสตูดิโอ
ผลงานเด่น:   ซุน ยี่ชิว ใน Ordinary Glory  ซู่ ทัน ใน Ping Pong  ซิ่งเกอเล่ย ใน You Are My Hero  เสี่ยวเหอหยุน ใน Reset  กู่จิ่วซื่อ ใน Destined  หวังซิน ใน Always On The Move  ซังหยาน ใน The First Frost 
ส่วนสูง: 183 เซนติเมตร (6 ฟุต 0 นิ้ว)
เกียรติยศ:   บุคคลแห่งปีของจีคิว  รางวัลหัวติ้ง  รางวัลเว่ยป๋อ  เทศกาลภาพยนตร์นักศึกษากว่างโจว  ยนกูยังชอยส์  รางวัลคณะกรรมการละครโทรทัศน์จีน 
อาชีพทางดนตรี
แนวเพลง: C-pop
เครื่องดนตรี: Vocals Piano
ช่วงปี: 2014–ปัจจุบัน
ค่ายเพลง: NetEase Cloud Music
 นักดนตรี
เว็บไซต์: iQIYI • Viki • Youku
ไป๋ จิงถิง (จีน: 白敬亭; อังกฤษ: Bai Jingting, เกิด 15 ตุลาคม ค.ศ. 1993) เป็นนักแสดงและนักร้องชาวจีน เขามีผลงานจากจากซีรีส์เรื่อง The Whirlwind Girl, Ordinary Glory, You Are My Hero, Reset, New Life Begins, Destined, Always On The Move, The First Frost จากรายการวาไรตี้ Who's the Murderer และจากภาพยนตร์เรื่อง Yesterday Once More. ในปี ค.ศ. 2019 ฟอร์บส์ ไชน่า ได้จัดอันดับไป๋ในหมวด "30 Under 30 Asia" สำหรับการมีส่วนร่วมในอาชีพต่าง ๆ เขามีหุ่นขี้ผึ้งของตนเองที่มาดามทุสโซปักกิ่ง ประเทศจีน เขามีชื่อปรากฏบ่อยครั้งในการจัดอันดับ ฟอร์บส์ 100 ผู้มีชื่อเสียงของจีน
ผลงานการแสดง > ภาพยนตร์

| ปี | ชื่อเรื่อง | ตัวละคร | หมายเหตุ | อ้างอิง |
| --- | --- | --- | --- | --- |
| 2015 | Love Of Magic | เจียงอี้เจ๋อ | ภาพยนตร์สั้น |  |
| 2015 | Unique Way | ลู่ชู | ภาพยนตร์สั้น |  |
| 2016 | Yesterday Once More | เหอเซียง | บทบาทหลัก |  |
| 2019 | Youthful China In The Headlines | หยางเซียงกั๋ว | ภาพยนตร์สั้น |  |
| 2021 | Our New Life |  | การปรากฏตัวในฐานะแขกรับเชิญ |  |
| รอประกาศ | Maverick | หวังฉางไห่ | วิทยาศาสตร์แฟนตาซี |  |
แหล่งข้อมูลอื่น

ไป๋ จิงถิง ที่อินเทอร์เน็ตมูวีเดตาเบส
ไป๋ จิงถิง ที่อินสตาแกรม
ไป๋ จิงถิง ที่ซินล่างเวย์ปั๋ว (ในภาษาจีน)
พัก มิน-ย็อง

| พัก มิน-ย็อง |
| --- | --- |
พัก มิน-ย็อง ในเดือนเมษายน 2024
เกิด:  (1986-03-04) 4 มีนาคม ค.ศ. 1986 (38 ปี) โซล เกาหลีใต้
ชื่ออื่น: เรเชล พาร์ก
การศึกษา: มหาวิทยาลัยทงกุก
อาชีพ:  นักแสดง  นางแบบ 
ปีปฏิบัติงาน: 2005–ปัจจุบัน
ตัวแทน: อิสระ

ชื่อเกาหลี
ฮันกึล: 박민영
ฮันจา: 朴敏英
อาร์อาร์: Bak Min-yeong 
เอ็มอาร์: Pak Minyŏng 
 
ลายมือชื่อ

พัก มิน-ย็อง (เกาหลี: 박민영; ฮันจา: 朴敏英; อักษรโรมัน: Park Min-young; เกิด 4 มีนาคม ค.ศ. 1986) เป็นนักแสดงและนางแบบชาวเกาหลีใต้ เป็นที่รู้จักจากการแสดงบทนำในละครโทรทัศน์เรื่อง บัณฑิตหน้าใส หัวใจว้าวุ่น (2010), ซิตีฮันเตอร์ (2011), รักมั้ยนะ เลขาคิม? (2018) และ สามีคนนี้แจกฟรีให้เธอ (2024) นอกจากนี้เธอยังได้แสดงภาพยนตร์แนวสยองขวัญเรื่อง The Cat (2011)
การศึกษา

ระดับปริญญาโท Graduate School of Imaging (ภาควิชาศิลปะการแสดง) มหาวิทยาลัยทงกุก,
ระดับปริญญาตรี คณะการละครและภาพยนตร์ มหาวิทยาลัยทงกุก,
ระดับมัธยมศึกษา เรียนที่รัฐเพนซิลเวเนีย ประเทศสหรัฐอเมริกา โดยเธอใช้ชื่อขณะเรียนที่สหรัฐว่า 'Rachel Park'
พัก มิน-ย็อง สามารถสื่อสารภาษาอังกฤษได้ในระดับดี และยังมีความสามารถในการสื่อสารภาษาจีน
ผลงาน > ภาพยนตร์

| ปี | เรื่อง | บทบาท |
| --- | --- | --- |
| 2554 | The Cat (อาถรรพ์แมวผี) | โซ-ย็อน |
ผลงาน > ละครโทรทัศน์

| ปี | เรื่อง | บทบาท | สถานีโทรทัศน์ | หมายเหตุ |
| --- | --- | --- | --- | --- |
| 2549–2550 | ไฮคิค ชุลมุนครอบครัวอลเวง (Unstoppable High Kick!) | คัง ยู-มี | เอ็มบีซี |  |
| 2550 | ครูหนุ่มกับนักเรียนสุดซ่าส์ (I Am Sam) | ยุน อึน-บย็อล | เคบีเอส2 |  |
| 2551 | เปิดตำนานเมืองสยอง (Hometown of Legends) | อี มย็อง-อก (คูมีโฮ) | เคบีเอส2 |  |
| 2552 | จามอง ยอดหญิงผู้พิทักษ์แผ่นดิน (Ja-Myung go princess) | องค์หญิงรา-ฮี | เอสบีเอส |  |
| 2553 | Running, Gu | มุน แฮ็ง-จู | เอ็มบีซี |  |
| 2553 | บัณฑิตหน้าใส หัวใจว้าวุ่น (Sungkyunkwan Scandal) | คิม ยุน-ฮี/คิม ยุน-ชิก | เคบีเอส2 |  |
| 2554 | ซิตี้ฮันเตอร์ (City Hunter) | คิม นา-นา | เอสบีเอส |  |
| 2554 | หวดรักให้ลงล็อก (Glory Jane) | ยุน แจ-อิน | เคบีเอส2 |  |
| 2555 | ดร.จิน หมอข้ามศตวรรษ (Time Slip Dr. Jin) | ยู มี-นา/ฮง ย็อง-แร | เอ็มบีซี |  |
| 2557 | ทนายเก่าหัวใจใหม่ (A New Leaf) | อี จี-ยุน | เอ็มบีซี |  |
| 2557–2558 | ปริศนาล่ารหัสลับ (Healer) | แช ย็อง-ชิน/โอ จี-อัน | เคบีเอส2 |  |
| 2558–2559 | ล้างรอยมลทิน (Remember) | อี อิน-อา | เอสบีเอส |  |
| 2560 | 7 วันบัลลังก์ราชินี (Queen for Seven Days) | ชิน แจ-กย็อง | เคบีเอส2 |  |
| 2561 | รักมั้ยนะเลขาคิม? (What's Wrong with Secretary Kim) | คิม มี-โซ | ทีวีเอ็น |  |
| 2562 | รักไม่ลับ ฉบับแฟนเกิร์ล (Her Private Life) | ซ็อง ด็อก-มี | ทีวีเอ็น |  |
| 2563 | ขอให้หัวใจไม่ไร้ไออุ่น? (When The Weather Is Fine) | มก แฮ-ว็อน | เจทีบีซี |  |
| 2564-2565 | พยากรณ์วันนี้มีรักบางแห่ง (Forecasting Love and Weather) | จิน ฮา-คย็อง | เจทีบีซี |  |
| 2565 | เปิดแฟ้มสัญญารัก (Love in Contract) | ชเว ซ็อง-อึน | ทีวีเอ็น |  |
| 2567 | สามีคนนี้แจกฟรีให้เธอ (Marry My Husband) | คัง จีวอน | ทีวีเอ็น |  |
| 2567 | ละลายหัวใจด้วยไออุ่นรัก (Castle in the Time) | สวี่ เจิน | ประเทศจีน | *ถ่ายทำเสร็จในปี "2016"  - แต่ไม่ได้ออกอากาศในประเทศจีน เนื่องจากข้อพิพาทระหว่างจีน-เกาหลีใต้  - ปี 2024 ได้ออกในช่องทางสตรีมมิ่ง ในประเทศญี่ปุ่น ประเทศไทย และประเทศเกาหลีใต้  |
| 2567 | พยัคฆราชซ่อนเล็บ (Braveness of the Ming) | เซี่ย อวี่เฟย | ประเทศจีน | *ถ่ายทำเสร็จในปี "2015" - แต่ไม่ได้ออกอากาศในประเทศจีน เนื่องจากข้อพิพาทระหว่างจีน-เกาหลีใต้  - ปี 2024 ได้ออกในช่องทางสตรีมมิ่ง ในประเทศไทย และประเทศเกาหลีใต้  |
ผลงาน > รายการปกิณกะ

| ปี | เรื่อง | บทบาท | สถานี |
| --- | --- | --- | --- |
| 2560 | My Ear's Candy | บันนี่ บันนี่ | ทีวีเอ็น |
| 2561–2563 | จับให้ได้ ไล่ให้ทัน! (Busted) | สมาชิกทีมนักสืบ | เน็ตฟลิกซ์ |
มิวสิกวิดีโอ

| ปี | เพลง | ศิลปิน |
| --- | --- | --- |
| 2550 | "Don't Say Goodbye" | คิม ย็อง-จิน |
| 2551 | "Haru Haru" | บิกแบง |
| 2552 | "Love Story" | กาวีเอ็นเจ |
| 2567 | "Wish" | Nissy |
เอ็กโตเจเนซิส

Ectogenesis (มาจากภาษากรีก ecto "ภายนอก" และ เจเนซิส "กำเนิด") คือ การเจริญเติบโตของสิ่งมีชีวิตในสภาพแวดล้อมเทียม  ภายนอกร่างกายอย่างยากที่จะพบเห็นอันเป็นเรื่องปกติธรรมดา, เช่น การเจริญเติบโตของเอ็มบริโอหรือทารกในครรภ์ (fetus) ภายนอกร่างกายของแม่หรือการเจริญเติบโตของแบคทีเรียภายนอกร่างกายของโฮสต์หรือร่างกายของสิ่งมีชีวิตที่เป็นเจ้าของหรือเจ้าบ้าน  คำว่าเอกโตเจเนซิส นี้ตั้งชื่อเพื่อเป็นเกียรติแด่นักวิทยาศาสตร์ชาวอังกฤษชื่อ เจ.บี.เอส. แฮลเดน (J.B.S. Haldane) ในปี 1924
ตัวอ่อนของมนุษย์และทารกในครรภ์

เอ็กโตเจเนซิสของตัวอ่อนของมนุษย์และของตัวอ่อนในครรภ์ต้องอาศัยมดลูกเทียม (artificial uterus) มดลูกเทียมจะต้องมีการจัดทำโดยสารอาหารและออกซิเจนจากแหล่งกำเนิดบางอย่างเพื่อที่จะบำรุงเลี้ยงรักษาตัวอ่อนในครรภ์เช่นเดียวกับการกำจัดวัสดุที่เป็นของเสียออกไป มีแนวโน้มที่จะมีความจำเป็นในการเชื่อมต่อระหว่าง เช่น ผู้ที่เป็นแหล่งกำเนิด, การเติมเต็มฟังก์ชันการทำงานนี้ของรก (placenta) มดลูกเทียมเป็นอวัยวะทดแทน, สามารถนำมาใช้เพื่อให้ความช่วยเหลือแก่ผู้หญิงที่เกิดความเสียหายของมดลูก, เป็นโรค หรือ ถูกตัดมดลูกออก เพื่อประโยชน์ของทารกในครรภ์ในระยะของการตั้งตรรภ์ นอกจากนี้ยังมีศักยภาพพอที่จะย้ายขีดความสามารถในการมีชีวิตอยู่รอดของทารกในครรภ์ไปสู่ระยะที่เร็วขึ้นมากก่อนการตั้งครรภ์ สิ่งนี้อาจส่งผลต่อข้อถกเถียงที่เกิดขึ้นอย่างต่อเนื่องเกี่ยวกับสิทธิอนามัยเจริญพันธุ์ (reproductive rights) ของมนุษย์ เอ็กโตเจเนซิสหรือการเพาะเลี้ยงตัวอ่อนภายนอกครรภ์ยังอาจเป็นวิธีการหนึ่งที่ทำให้พวกรักร่วมเพศ ผู้มีภาวะหย่อนสมรรถภาพทางเพศ ผู้มีความพิการ ชายและหญิงโสด สามารถมีทายาท (Offspring) ทางพันธุกรรมได้โดยไม่ต้องใช้การตั้งครรภ์แทน (อุ้มบุญ) หรือการบริจาคอสุจิ (Sperm donation) และทำให้ผู้หญิงสามารถมีลูกได้โดยไม่ต้องผ่านรอบการตั้งครรภ์
เอ็มบริโอ หรือ ตัวอ่อน สังเคราะห์

ในปี 2022 เจค็อบ ฮันนา (Jacob Hanna) และทีมงานของเขาที่สถาบันวิทยาศาสตร์ไวซ์มันน์ (Weizmann Institute of Science) ได้สร้าง "โครงสร้างคล้ายเอ็มบริโอ" ในระยะแรกจากเซลล์ต้นกำเนิดของหนู
ดูเพิ่ม

Ectopic pregnancy
Endometrium
IVF
Placenta
Uterus
Amniotic fluid
Apheresis
ECMO
Hemodialysis
Liver dialysis
TPN
Tissue engineering
อ่านเพิ่ม

Coleman, Stephen (2004). The Ethics Of Artificial Uteruses: Implications For Reproduction And Abortion. Burlington, VT: Ashgate Pub. ISBN 978-0-7546-5051-5.
Gelfand, Scott, บ.ก. (2006). Ectogenesis: Artificial Womb Technology and the Future of Human Reproduction. Amsterdam [u.a.]: Rodopi. ISBN 978-90-420-2081-8.
| --- | --- |
ฐานข้อมูลการควบคุมรายการหลักฐาน :  สารานุกรมของยูเครนสมัยใหม่ 
Post-gastrulation synthetic embryos generated ex utero from mouse naive embryonic stem cells
อเล็กซานเดอร์มหาราช

อเล็กซานดรอสที่ 3 แห่งมาซิโดเนีย (กรีก: Αλέξανδρος, อักษรโรมัน: Aléxandros) หรือที่รู้จักกันโดยทั่วไปว่า อเล็กซานเดอร์มหาราช (อังกฤษ: Alexander the Great; 20/21 กรกฎาคม 356 ปีก่อน ค.ศ. – 10/11 มิถุนายน 323 ปีก่อน ค.ศ.) เป็นจอมกษัตริย์กรีกโบราณแห่งราชอาณาจักรมาเกโดนีอา เป็นสมาชิกของราชวงศ์อาร์กีด ประสูติในเมืองเพลลาในปี 356 ก่อนคริสตกาลและขึ้นสืบบัลลังก์ต่อจากพระราชบิดาขณะมีวัยเพียง 20 ปี อเล็กซานเดอร์ใช้เวลาส่วนใหญ่ในรัชสมัยของเขาไปกับการสู้รบอย่างที่ไม่เคยเกิดมาก่อนในทวีปเอเชียและแอฟริกาตอนเหนือ และก่อนมีพระชนม์ครบสามสิบปี พระองค์ก็ได้สร้างหนึ่งในจักรวรรดิอันยิ่งใหญ่ที่สุดของโลกยุคโบราณ แผ่ไพศาลตั้งแต่กรีซไปจนถึงทางตะวันตกของอินเดีย พระองค์ไม่เคยปราชัยในศึกใดมาก่อนและได้รับการยอมรับนับถือเป็นหนึ่งในแม่ทัพผู้ประสบความสำเร็จสูงสุดในประวัติศาสตร์โลก
ในช่วงวัยเด็ก อเล็กซานเดอร์ได้รับการประสาทวิชาโดยแอริสตอเติลถึงอายุ 16 ปี พระเจ้าพีลิปโปสผู้บิดาทรงนำแว่นแคว้นกรีกส่วนใหญ่ให้มาอยู่ภายใต้การปกครองของมาเกโดนีอา เมื่อพีลิปโปสถูกปลงพระชนม์ในปี 336 ก่อนคริสตกาล เจ้าชายหนุ่มก็ขึ้นครองอาณาจักรอันแข็งแกร่งและบัญชากองทัพที่ชาญสมรภูมิ อเล็กซานเดอร์ได้ตำแหน่งจอมทัพแห่งกรีซและใช้อำนาจนี้ดำเนินตามแผนการพิชิตเปอร์เซียของพระบิดา ในปี 334 ก่อนคริสตกาล ทรงรุกรานจักรวรรดิเปอร์เซียของราชวงศ์อะคีเมนิด และเริ่มดำเนินปฏิบัติการต่อเนื่องซึ่งกินเวลากว่าสิบปี เมื่ออเล็กซานเดอร์พิชิตอานาโตเลีย ก็ทรงได้รับชัยชนะอย่างขาดลอยในยุทธการหลายครั้ง ทรงนำทัพข้ามซีเรีย, อียิปต์, เมโสโปเตเมีย, เปอร์เซีย และแบกเตรีย ศึกที่โด่งดังที่สุดคือยุทธการที่อิสซัสและยุทธการที่กอกามีลา ในที่สุดพระองค์สามารถโค่นล้มกษัตริย์เปอร์เซีย พระเจ้าดาไรอัสที่ 3 และพิชิตทั้งจักรวรรดิเปอร์เซียได้ ทำให้ ณ จุดนี้ อาณาเขตของพระองค์แผ่ตั้งแต่ทะเลเอเดรียติกไปจนถึงแม่น้ำบีอาส
เมื่อพิชิตเปอร์เซียได้ ความทะเยอทะยานของกษัตริย์หนุ่มอเล็กซานเดอร์ก็ไม่ได้สิ้นสุดลง พระองค์ไล่ตามความปรารถนาที่ต้องการเห็น "จุดสิ้นสุดของโลกและมหาสมุทรใหญ่ที่เบื้องปลาย" จึงยกทัพบุกอินเดียในปี 326 ก่อนคริสตกาล และได้รับชัยชนะเหนือพระเจ้ากรุงเปารพในยุทธการที่แม่น้ำเฌลัม แต่สุดท้ายพระองค์ก็จำยอมต้องยกทัพกลับตามคำขอของเหล่าทหารที่ต้องการกลับบ้านเกิดเมืองนอน การสูญเสียสหายรักอย่างเฮฟีสเทียนทำให้กษัตริย์หนุ่มจมสู่ความซึมเศร้าและสุขภาพทรุดโทรมจนล้มป่วย อเล็กซานเดอร์สวรรคตที่กรุงบาบิโลนในปี 323 ก่อนคริสตกาล แปดเดือนให้หลังเฮฟีสเทียนเสียชีวิต
ในปีถัดจากการสวรรคตของอเล็กซานเดอร์ เกิดสงครามกลางเมืองทั่วไปจนอาณาจักรของพระองค์แตกเป็นเสี่ยง ๆ ทำให้เกิดเป็นรัฐใหญ่น้อยมากมายปกครองโดยบรรดาขุนนางชาวมาเกโดนีอา แม้ความเป็นผู้พิชิตของพระองค์จะโดดเด่นอย่างยิ่ง แต่มรดกของอเล็กซานเดอร์ที่ยืนยงต่อมากลับมิใช่ราชบัลลังก์ กลายเป็นการเผยแพร่วัฒนธรรมที่ติดตามมาจากการพิชิตดินแดนเหล่านั้น การก่อร่างสร้างเมืองอาณานิคมกรีกและวัฒนธรรมกรีกที่เผยแพร่ไปในแดนตะวันออกทำให้เกิดเป็นวัฒนธรรมเฮเลนนิสติก ซึ่งยังคงสืบทอดต่อมาในจักรวรรดิไบแซนไทน์กระทั่งกลางคริสต์ศตวรรษที่ 15
ชีวิตช่วงต้น > เชื้อสายและวัยเยาว์

อเล็กซานเดอร์ประสูติเมื่อวันที่ 20 (หรือ 21) กรกฎาคม ปีที่ 356 ก่อนคริสตกาล, ที่เมืองเพลลา เมืองหลวงของราชอาณาจักรมาเกโดนีอา เป็นโอรสของพระเจ้าพีลิปโปสที่ 2 มารดาเป็นภริยาคนที่ 4 ของพีลิปโปสชื่อนางโอลิมเพียสแห่งเอพิรุสเป็นธิดาของ นีโอโทเลมุสที่ 1 แห่งเอพิรุส นครรัฐกรีกทางเหนือ แม้พีลิปโปสจะมีชายาถึง 7-8 คน แต่นางโอลิมเพียสก็ได้เป็นชายาเอกอยู่ชั่วระยะเวลาหนึ่ง
ในฐานะที่ทรงเป็นสมาชิกราชวงศ์อาร์กีด อเล็กซานเดอร์จึงถือว่าสืบเชื้อสายมาจากเฮราคลีสผ่านทางกษัตริย์คารานุสแห่งมาเกโดนีอา4 ส่วนทางฝั่งมารดา เขาถือว่าตนสืบเชื้อสายจากนีโอโทลีมุส บุตรของอคิลลีส5 อเล็กซานเดอร์เป็นญาติห่าง ๆ ของนายพลพีร์รุสแห่งเอพิรุส ผู้ได้รับยกย่องจากฮันนิบาลว่าเป็นแม่ทัพผู้เก่งกาจที่สุด หรืออันดับที่สอง (รองจากอเล็กซานเดอร์) เท่าที่โลกเคยประสบพบเจอ
ตามบันทึกของพลูตาร์ค นักประวัติศาสตร์ชาวกรีกโบราณ ในคืนวันก่อนวันวิวาห์ของนางโอลิมเพียสกับพีลิปโปส โอลิมเพียสฝันว่าท้องของนางถูกสายฟ้าฟาดเกิดเปลวเพลิงแผ่กระจายออกไป "ทั้งกว้างและไกล" ก่อนจะมอดดับไป หลังจากแต่งงานแล้ว พีลิปโปสเคยบอกว่า ตนฝันเห็นตัวเองกำลังปิดผนึกครรภ์ของภรรยาด้วยดวงตราที่สลักภาพของสิงโต พลูตาร์คตีความความฝันเหล่านี้ออกมาหลายความหมาย เช่นโอลิมเพียสตั้งครรภ์มาก่อนแล้วก่อนแต่งงาน โดยสังเกตจากการที่ครรภ์ถูกผนึก หรือบิดาของอเล็กซานเดอร์อาจเป็นเทพซูส นักวิจารณ์ในยุคโบราณมีความคิดแตกแยกกันไปว่าโอลิมเพียสประกาศเรื่องเชื้อสายอันศักดิ์สิทธิ์ของอเล็กซานเดอร์ด้วยความทะเยอทะยาน บางคนอ้างว่านางเป็นคนบอกอเล็กซานเดอร์เอง แต่บางคนก็ว่านางไม่สนใจคำแนะนำทำนองนี้เพราะเป็นการไม่เคารพ
ในวันที่อเล็กซานเดอร์เกิด พีลิปโปสกำลังเตรียมตัวเข้ายึดเมืองโพทิเดียซึ่งตั้งอยู่บนฝั่งคาลกิดีกี (Chalkidiki) ในวันเดียวกันนั้น พีลิปโปสได้รับข่าวว่านายพลพาร์เมนิออนของพระองค์ได้ชัยชนะเหนือกองทัพผสมระหว่างพวกอิลลีเรียนกับพาอิเนียน และม้าของพระองค์ก็ชนะการแข่งขันในกีฬาโอลิมปิก ยังเล่ากันด้วยว่า วันเดียวกันนั้น วิหารแห่งอาร์เทมิสที่เมืองเอเฟซัส อันเป็นหนึ่งในเจ็ดสิ่งมหัศจรรย์ของโลกยุคโบราณ ถูกไฟไหม้ทลายลง เฮเกเซียสแห่งแม็กนีเซียกล่าวว่า ที่วิหารล่มลงเป็นเพราะเทพีอาร์เทมิสเสด็จมาเฝ้ารอการประสูติของอเล็กซานเดอร์
เมื่อยังเล็ก ผู้เลี้ยงดูอเล็กซานเดอร์คือนางอภิบาล ลาไนกี พี่สาวของเคลอิตุสซึ่งในอนาคตได้เป็นทั้งเพื่อนและแม่ทัพของอเล็กซานเดอร์ ครูในวัยเยาว์ของอเล็กซานเดอร์คือลีโอไนดัสผู้เข้มงวด ซึ่งเป็นญาติทางฝ่ายมารดา และไลซิมาคัส
เมื่ออเล็กซานเดอร์อายุได้ 10 ปี พ่อค้าม้าคนหนึ่งจากเมืองเทสสะลีนำม้ามาถวายพีลิปโปสตัวหนึ่ง โดยเสนอขายเป็นเงิน 13 ทาเลนท์ ม้าตัวนี้ไม่มีใครขี่ได้ พีลิปโปสจึงสั่งให้เอาตัวออกไป ทว่าอเล็กซานเดอร์สังเกตได้ว่าม้านี้กลัวเงาของตัวมันเอง จึงขอโอกาสฝึกม้านี้ให้เชื่อง ซึ่งต่อมาเขาสามารถทำได้สำเร็จ ตามบันทึกของพลูตาร์ค พีลิปโปสชื่นชมยินดีมากเพราะนี่เป็นสิ่งแสดงถึงความกล้าหาญและความมักใหญ่ใฝ่สูง เขาจูบบุตรชายด้วยน้ำตา และว่า "ลูกข้า เจ้าจะต้องหาอาณาจักรที่ใหญ่พอสำหรับความทะเยอทะยานของเจ้า มาเกโดนีอาเล็กเกินไปสำหรับเจ้าแล้ว" แล้วพระองค์จึงซื้อม้าตัวนั้นให้แก่อเล็กซานเดอร์ อเล็กซานเดอร์ตั้งชื่อม้านั้นว่า บูซีฟาลัส หมายถึง "หัววัว" บูซีฟาลัสกลายเป็นสหายคู่หูติดตามอเล็กซานเดอร์ไปตลอดการเดินทางจนถึงอินเดีย เมื่อบูซีฟาลัสตาย (เนื่องจากแก่มาก ตามที่พลูตาร์คบันทึกไว้ มันมีอายุถึง 30 ปี) อเล็กซานเดอร์ได้ตั้งชื่อเมืองแห่งหนึ่งตามชื่อมัน คือเมืองบูซีฟาลา
ชีวิตช่วงต้น > การศึกษา และชีวิตวัยหนุ่ม

เมื่ออเล็กซานเดอร์อายุได้ 13 ปี พีลิปโปสตัดสินพระทัยว่าอเล็กซานเดอร์ควรได้รับการศึกษาขั้นสูงขึ้น จึงเริ่มเสาะหาอาจารย์ดีให้แก่บุตร เขาเปลี่ยนอาจารย์ไปหลายคน เช่น ไอโซเครตีส และ สพีอุสสิปัส ซึ่งเป็นผู้สืบทอดของเพลโตที่วิทยาลัยแห่งเอเธนส์ ซึ่งขอลาออกเองเพื่อไปรับตำแหน่ง ในที่สุดพีลิปโปสเสนองานนี้ให้แก่ อริสโตเติล พีลิปโปสยกวิหารแห่งนิมฟ์ที่มีซาให้พวกเขาใช้เป็นห้องเรียน ค่าตอบแทนในการสอนหนังสือแก่อเล็กซานเดอร์คือการสร้างเมืองเกิดของอริสโตเติล คือเมืองสตาเกราที่พีลิปโปสทำลายราบไปขึ้นใหม่ และให้ฟื้นฟูเมืองนี้โดยการซื้อตัวหรือปลดปล่อยอดีตพลเมืองของเมืองนี้ที่ถูกจับตัวไปเป็นทาส และยกโทษให้แก่พวกที่ถูกเนรเทศไปด้วย
มีเอซา เป็นเหมือนโรงเรียนประจำสำหรับอเล็กซานเดอร์และบรรดาบุตรขุนนางหรือเชื้อพระวงศ์ของมาเกโดนีอา เช่น ทอเลมี และ แคสแซนเดอร์ นักเรียนที่เรียนพร้อมกับอเล็กซานเดอร์กลายเป็นเพื่อนของเขาและต่อมาได้เป็นแม่ทัพนายทหารประจำตัว มักถูกกล่าวถึงด้วยคำว่า "สหาย" อริสโตเติลสอนอเล็กซานเดอร์กับบรรดาสหายในเรื่องการแพทย์ ปรัชญา ศีลธรรม ศาสนา ตรรกศาสตร์ และศิลปศาสตร์ ด้วยการสอนของอริสโตเติลทำให้อเล็กซานเดอร์เติบโตขึ้นมาด้วยแรงบันดาลใจอย่างสูงในงานเขียนของโฮเมอร์ โดยเฉพาะอย่างยิ่งเรื่อง อีเลียด อริสโตเติลมอบงานเขียนฉบับคัดลอกของเรื่องนี้ให้เขาชุดหนึ่ง ซึ่งอเล็กซานเดอร์เอาติดตัวไปด้วยยามที่ออกรบ